钦定古今图书集成/明伦汇编/官常典/第734卷 > 杨椿 陈普
## 钦定古今图书集成/明伦汇编/官常典/第734卷 > 杨椿 陈普

按《苏州府志》：“椿字子寿。其先少师栋，由蜀来吴，遂为
吴人。椿少聪敏，读书过目成诵，尤好为古文词。丙申
岁元总兵参政脱寅时守吴，辟椿为参谋，俾守娄门。
甫二日，张士德寇郡兵至门下，众溃去。椿独擐甲胄，
持弓矢，匹马突入以御之。身被数枪，度势不支，且大
骂。兵以戟裂其口，血被体，骂不绝而死。其妻王氏闻”
之，披发徒跣，冒锋镝寻尸，三日不得，几被刃者数回。
既又躄踊抱城门柱大呼动地。诉其魁曰：“人孰无夫
妇，汝等专务杀人而来邪？抑欲为安民之计邪？”魁韪
之，禁其兵勿沮其往来，乃得尸于张香桥下。舆归葬
之，益哀毁不食。翌日，椿之神凭王大言曰：“我已死，汝
无他志。期五日，当取汝与吾子同归。”及期，王果死。子
颖十五岁，女满奴九岁，皆一日亡。其徒陈普，字季周，
郡人也。好学而文，尚气节。士德入吴，兵踵普门使拜，
不肯屈，且索妇女。普骂曰：“若所为寇耳！”遂被数枪死。